
ΔΕΛΤΙΟ ΤΥΠΟΥ
ΣΩΜΑ ΕΛΛΗΝΙΚΟΥ ΟΔΗΓΙΣΜΟΥ

ΠΑΝΕΛΛΗΝΙΑ ΣΥΝΆΝΤΗΣΗ ΕΝΗΛΙΚΩΝ ΕΘΕΛΟΝΤΩΝ 
ΚΛΑΔΟΥ ΑΣΤΕΡΙΩΝ


Η καρδιά του Οδηγισμού θα χτυπά δυνατά στις 9 & 10 Μαρτίου 2024 στην Τιθορέα, όπου θα συρρεύσουν μέλη του Σώματος Ελληνικού Οδηγισμού από όλη την Ελλάδα. Τα μέλη:  Στελέχη,  Εκπαιδευτές και Κατασκηνωτές του Κλάδου Αστεριών (παιδιών ηλικίας 5-7 ετών), θα έχουν την ευκαιρία να αλληλεπιδράσουν και να συμμετάσχουν σε εργαστήρια πάντα με στόχο την τελειοποίηση των μεθόδων που χρησιμοποιεί το Οδηγικό Παιδαγωγικό Πρόγραμμα.

Έτσι,  οι ενήλικες εθελοντές μας θα έχουν την ευκαιρία :

•	να έρθουν σε επαφή με την «Παιδαγωγική της Φύσης»,
•	να καλλιεργήσουν βασικές δεξιότητες του «εφαρμοσμένου αυτοσχεδιασμού», και
•	να εκπαιδευθούν πάνω στο πρόγραμμα «Surf Smart 2.0 Greece» της Παγκόσμιας Οργάνωσής μας (WAGGGS) και να μεταδώσουν το μήνυμα της Ασφάλειας στο διαδίκτυο.

Στον όμορφο και φιλόξενο τόπο της Τιθορέας,  Στελέχη, Εκπαιδευτές και Κατασκηνωτές του Κλάδου Αστεριών θα περάσουν ένα διήμερο εκπαιδευτικό ζώντας ως ομάδα, ανταλλάσσοντας ιδέες και προσπαθώντας να κάνουν «τα Αδύνατα, Δυνατά !»

Ο Ελληνικός Οδηγισμός συμβάλλει στην ανάπτυξη των παιδιών και των νέων ώστε να γίνονται άτομα υπεύθυνα, ελεύθερα και ικανά να διεκδικούν και να συμμετέχουν ως ενεργοί πολίτες. Οι κοινές αξίες όλων των Οδηγών είναι η συνεργασία, η δικαιοσύνη, ο σεβασμός στον άνθρωπο και στο περιβάλλον.
Σε όλη την διαδρομή του, ο ελληνικός Οδηγισμός, αλληλεπιδρά με την κοινωνία και προσπαθεί πάντα να είναι στην αιχμή της πρωτοπορίας. 

Στοιχεία επικοινωνίας: Ξενοφώντος 10, 105 57 Αθήνα  
Τηλ.: 210.3235794, 210.3236548, e-mail: seo@seo.gr  http://www.seo.gr 

Θα μας βρεις σε 90 πόλεις σε όλη την Ελλάδα.


Το Σώμα Ελληνικού Οδηγισμού (έτος ιδρύσεως 1932) είναι Νομικό Πρόσωπο Ιδιωτικού Δικαίου, Σωματείο Μη Κερδοσκοπικού Χαρακτήρα, υπαγόμενο στις διατάξεις του Αστικού Κώδικα και Μέλος της Παγκόσμιας Οργάνωσης Οδηγών (WAGGGS).
Σύμφωνα με το Καταστατικό του αποτελεί Σωματείο μη κερδοσκοπικό με παιδαγωγικό, κοινωφελή και πολιτιστικό χαρακτήρα. Έχει ως στόχο την εξωσχολική διαπαιδαγώγηση παιδιών και εφήβων. Με σύγχρονα παιδαγωγικά και δημιουργικά προγράμματα που βασίζονται στους άξονες: Προσωπική Ανάπτυξη, Κοινωνική Συμμετοχή και Ζωή στη Φύση, μέσα σε αυτοδιοικούμενες Ομάδες, δίνεται η ευκαιρία στα παιδιά να αναπτύξουν πρωτοβουλίες και ικανότητες και να εξελιχθούν σε δημιουργικά μέλη της κοινωνίας.
ΤΕΛΟΣ




Σημειώσεις για τον Εκδότη/Αρχισυντάκτη/Ραδιοφωνικό Παραγωγό

Ο Οδηγισμός είναι μια παγκόσμια, ανεξάρτητη, εθελοντική κίνηση με παιδαγωγικό χαρακτήρα που απευθύνεται σε παιδιά και νέους. Αγόρια και κορίτσια αξιοποιούν τον ελεύθερο χρόνο τους μέσα σε ένα δημοκρατικό περιβάλλον αλληλεπίδρασης και δημιουργικότητας, μαθαίνουν διασκεδάζοντας και αποκτούν ικανότητες και δεξιότητες που θα τους φανούν χρήσιμες στην ενήλικη ζωή τους.
Το Σώμα Ελληνικού Οδηγισμού ιδρύθηκε το 1932 από την Ειρήνη Καλλιγά, έχει ενεργή παρουσία σε 90 πόλεις στην Ελλάδα και είναι μέλος της Παγκόσμιας Οργάνωσης Οδηγών και Κοριτσιών Προσκόπων (WAGGGS) που δραστηριοποιείται σε 152 χώρες στον κόσμο και έχει 10.000.000 μέλη σε όλη τη Γή.  
Σε όλη την διαδρομή του, ο ελληνικός Οδηγισμός, αλληλεπιδρά με την κοινωνία και προσπαθεί πάντα να είναι στην αιχμή της πρωτοπορίας.
Με βάση τα χαρακτηριστικά που διακρίνουν την κάθε ηλικία, παιδιά και νέοι χωρίζονται σε 4 ηλικιακές ομάδες-Κλάδους. Αστέρια 5-7 ετών, Πουλιά 7-11 ετών, Οδηγοί 11-14 ετών, Μεγάλοι Οδηγοί 14-17 ετών.
Ο Οδηγισμός στηρίζεται στην εθελοντική δράση των ενηλίκων μελών του. Οι εθελοντές εκπαιδεύονται συστηματικά ώστε να ανταποκρίνονται στο ρόλο τους, συμμετέχοντας σε ένα οργανωμένο σύστημα εκπαίδευσης σχεδιασμένο σύμφωνα με τις σύγχρονες αρχές της εκπαίδευσης ενηλίκων. Είναι εθελοντές με ισχυρή προσωπική δέσμευση.  
Θα μας βρεις: www.seo.gr 

